HR Službeni list Europske unije 23

31987R0955



SLUŽBENI LIST EUROPSKE UNIJE 01.04.1987.

UREDBA KOMISIJE (EEZ) br. 955/87

od 1. travnja 1987.

o izmjeni Uredbe (EEZ) br. 3440/84 o pričvršćivanju naprava na povlačne mreže, danske potegače i slične mreže

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske ekonomske zajednice,

uzimajući u obzir Uredbu Vijeća (EEZ) br. 170/83 od 25. siječnja 1983. o uspostavi sustava Zajednice za očuvanje i gospodarenje ribolovnim resursima (1),

uzimajući u obzir Uredbu Vijeća (EEZ) br. 3094/86 od 7. listopada 1986. o utvrđivanju određenih tehničkih mjera za očuvanje ribolovnih resursa (2), kako je izmijenjena Uredbom (EEZ) br. 4026/86 (3), a posebno njezin članak 15.,

budući da članak 6. stavak 3. Uredbe Komisije (EEZ) br. 3440/84 (4) predviđa pričvršćivanje pojačavajućih vreća na povlačne mreže, danske potegače i slične mreže pod uvjetom da njihova veličina oka mrežnog tega ni u kojem slučaju ne smije biti manja od 80 milimetara;

budući da je iskustvo pokazalo da korištenje pojačavajućih vreća s tolikom veličinom oka mrežnog tega s mrežama čija je veličina oka mrežnog tega manja od 40 milimetara dovodi do stvaranja džepova u mreži zbog čega dolazi do uništavanja ulova zbog tehničkih problema pri vađenju ulova iz vreće (sake) i do habanja i uništavanja same vreće (sake);

budući da bi se korištenjem pojačavajuće vreće s manjom veličinom oka mrežnog tega izbjegli ti problemi bez štetnih posljedica za očuvanje ribljih stokova;

budući da stoga treba izmijeniti definicije kategorija mreža u člancima 5. i 6. Uredbe (EEZ) br. 3440/84;

budući da su mjere koje su predviđene u ovoj Uredbi u skladu s mišljenjem Upravljačkog odbora za ribolovne resurse,

DONIJELA JE OVU UREDBU:

Članak 1.

Uredba (EEZ) br. 3440/84 mijenja se kako slijedi:

1. Članak 5. stavak 5. zamjenjuje se sljedećim: „5. Zabranjeno je korištenje gornje zaštite zajedno s pojačavajućom vrećom, osim kod povlačnih mreža kod kojih veličina oka mrežnog tega iznosi 60 milimetara ili manje.”

2. Članak 6. se mijenja kako slijedi: — stavak 2. zamjenjuje se sljedećim: „2. Zabranjeno je korištenje više od jedne pojačavajuće vreće, osim ako se pričvršćuju na povlačne mreže čija veličina oka mrežnog tega iznosi 60 milimetara ili manje, kod kojih se mogu koristiti dvije pojačavajuće mreže.”; — stavak 3. zamjenjuje se sljedećim: „3. Veličina oka mrežnog tega mora biti najmanje dva puta veća od veličine oka mrežnog tega vreće (sake). Ako se koristi i druga pojačavajuća vreća, kod nje veličina oka mrežnog tega mora iznositi najmanje 120 milimetara.”; — stavak 6. zamjenjuje se sljedećim: „6. Pojačavajuće vreće koje se dodaju povlačnim mrežama čija je veličina oka mrežnog tega veća od 60 milimetara ne smiju se protezati više od dva metra ispred stražnjeg priteznog užeta.”; — stavak 7. zamjenjuje se sljedećim: „7. Bez obzira na stavak 1., pojačavajuće vreće koje su manje od vreće (sake) mogu se dodati mrežama čija veličina oka mrežnog tega iznosi 60 milimetara ili manje.”

Članak 2.

Ova Uredba stupa na snagu trećeg dana od dana objave u Službenom listu Europskih zajednica.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 1. travnja 1987. Za Komisiju António CARDOSO E CUNHA Član Komisije

(1) SL L 24, 27.1.1983., str. 1.

(2) SL L 288, 11.10.1986., str. 1.

(3) SL L 376, 31.12.1986., str. 1.

(4) SL L 318, 7.12.1984., str. 23.